Það má öfunda Guðlaugu og Riddarana af umhverfinu sem þau geta notið á hlaupunum vestur á Ísafirði . Fulltrúi Riddara Rósu í umfjöllun um hlaupahóp vikunnar er Guðlaug Jónsdóttir , 48 ára gamall heimilisfræðikennari við Grunnskólann á Ísafirði . Guðlaug er gift og á dvo drengi a unglingsaldri . „ Mig langar til að verða kröftugt og heilbrigt gamalmenni sem getur notið elliáranna , " segir Guðbjörg sem sem telur hlaupin ekkert minna en lífsnauðsynleg , ekki síst fyrir sálartetrið . Hvenær gekkstu til liðs við Riddara Rósu , varstu búin að hlaupa lengi áður ? Ætli það hafi ekki verið árið 2008 eða þegar hún Martha okkar Ernstsdóttir byrjaði að þjálfa hópinn . Fyrir þann tíma var ég eitthvað búin að vera að gutla við að skokka en ósköp ómarkvisst . Hvað hefur það gefið þér að hlaupa í hlaupahóp ? Það hefur gefið mér heilmikið . Ég hef kynnst mjög mörgu skemmtilegu og góðu fólki sem ég hefði ekki viljað fara á mis við . Í þessum stórgóða hópi verða til vinatengsl sem eru ómetanleg . Það er óneitanlega miklu skemmtilegra að hlaupa með hópi fólks . Maður mætir á æfingar líkt og í vinnuna - það er enginn afsláttur gefinn af því . Það er einnig mjög hvetjandi að hlaupa með fleirum í hópi , ósjálfrátt reynir maður meira á sig . Hver er munurinn á því að hlaupa ein eða í hlaupahóp ? Munurinn er heilmikill . Hópurinn og þessar skipulögðu æfingar virka sem einskonar aga - eða hvatningartæki . Ef þú átt aðeins stefnumót við þig sjálfan getur verið freistandi að hnika til tímanum sem kannski endar með því að æfingunni er frestað eða jafnvel sleppt . Eftir ákveðinn tíma með svona hópi verða æfingarnar að rútínu líkt og vinnan - maður mætir svo framarlega sem maður er ekki hundveikur . Hvernig hlaupari ertu , hvað hleypur þú oft og lengi í einu ? Martha þjálfari skiptir hópnum í þrjá minni hópa . Rauðar rósir er byrjendahópur , Gular sóleyjar eru þeir sem eru komnir heldur lengra og svo eru það Grænu túlípanarnir - garparnir svokölluðu . Ég hef að mestu leyti verið í miðjuhópnum - fylgi því prógrammi í dag . Ég verð nú að viðurkenna að ég hef átt mína góðu og svo aftur lakari tíma í hlaupunum en frá því í haust er ég bara nokkuð sátt . Ég er að hlaupa yfirleitt alltaf fjórum sinnum í viku . Tvær intervalæfingar með hópnum sem eru um það bil einn og hálfur tími , ein styttri æfing sem er oftast um 40 mínútna skokk og svo lengri túr á laugardagsmorgnum . Þar hefur minn hópur verið að skokka allt upp í 12 - 13 km í haust . Á fólk sem er að hlaupa eða langar að byrja að ganga í hlaupahóp ? Tvímælalaust . Það er gríðarlegur stuðningur að vera í hópi og mun minni líkur á því að þú gefist upp . Það er gott að geta fengið ráðleggingar hjá reynslumiklu fólki . Guðlaug hefur hlaupið af krafti frá 2008 . Hvað gera hlaup fyrir þig persónulega ? Mér liggur við að segja að hlaupin séu mér lífsnauðsynleg . Þau eru ekki bara nauðsynleg fyrir líkamlega heilsu heldur ekki síður þá andlegu . Ef ég trassa æfingar í nokkra daga verð ég hálf þung í skapi , áhyggjurnar fara að sliga mig og besta fólk fer jafnvel að fara óstjórnlega í taugarnar á mér . Hreyfingin gerir mér sem sagt kleyft að halda andlegu jafnvægi sem er hvað ekki síst gríðarlega mikilvægt í starfi mínu sem kennari . Af hverju hlaup frekar en ræktin eða önnur hreyfing ? Ætli það sé ekki fyrst og fremst ánægjan af félagsskapnum og þessi frábæra tilfinning sem hellist yfir mann eftir góða æfingu . Kannski þykja mér hlaupin líka ákveðin áskorun vegna þess að ég var hálfgerður „ silakeppur " sem krakki . Viltu deila með lesendum því sem hefur staðið upp úr persónulega í hlaupunum á þessu ári ? Æi , nú hef ég engin met til að stæra mig af . Ég er sátt á meðan ég held mig við það að mæta á æfingar og hef ánægju af þeim . Hver eru markmiðin til lengri og skemmri tíma ? Markmiðin til lengri og skemmri tíma eru þau að hlúa með öllum ráðum að heilsunni . Skynsamleg hreyfing , nægileg hvíld og ekki síst gott og fjölbreytt mataræði . Ég er viss um að slíkt líferni hjálpar til að viðhalda góðri heilsu og seinka öldrun . Mig langar til þess að verða kröftugt og heilbrigt gamalmenni sem getur notið elliáranna !